Čarovná

MAPA

Nájdite zmysel a mágiu svojho životného príbehu

COLETTE BARON-REID

Ukážka z elektronickej knihy

Synergie

Nalaďte si inšpiratívne duchovne orientované internetové rádio HayHouseRadio.com

Colette Baron-Reid

Čarovná mapa

Z anglického originálu The Map preložila Jorga Hanesová

Redakčná úprava Ivana Bánová

Produkcia V Síti s.r.o.

Grafická úprava a sadzba tlačenej knihy Art D, www.art-d.com

Výroba CPI Moravia Books s. r. o.

Vydalo nakladateľstvo Synergie Publishing SE

www.synergiepublishing.com

Elektronické formáty pripravil KOSMAS, www.kosmas.cz

Prvé elektronické vydanie

Copyright © 2011 by Colette Baron-Reid

Translation Copyright © 2013 Synergie Publishing SE

English Language Publication 2011 by Hay House Inc., USA

ISBN 978-80-7370-375-2

Táto kniha je venovaná všetkým

pozoruhodným ľuďom,

ktorí mi dovolili „vidieť“ ich čaro,

„čítať“ ich príbehy a kresliť ich mapy.

PRÍSTAV

Nancy Levin

z tohto prahového stavu

sme znovuzrodení

na hranici medzi svetmi

cez hrubú vrstvu hmly

mapa na iný spôsob

sa nám ponúkne

vidíme v záblesku – akým by život

mohol byť

môžeme sa vrátiť k tomu, čo poznáme

a vytvoriť z toho niečo nové

hľadajúc tajomstvo v pohodlí

alebo sa vydáme cestou

dobrodružného odkrývania

spoločne

prijmeme

zrýchľujúce sa sebaobjavovanie

ktoré môže prísť len

ak podporíme

tie driemajúce sily

prijatie tohto pohľadu

minulosť necháme odísť do spomienky

toto krátke zastavenie

medzi prítomnosťou a budúcnosťou

je alchýmiou

ktorá nás prebudí

odomkne nás

premení nás

sotva okamih

aj za ranného šera

keď zabudnem

pamätať

posun sa udeje

som svetlo v prístave

nechám ťarchu

minulosti na mori

zmena je mojou kotvou

hlboko vo vnútri

zmier je tak blízko

Predslov

Denise Linn

Dnes, skoro ráno, som dočítala pozoruhodnú a vzrušujúcu knihu Colette Baron-Reid. Stále cítim, ako hlboko, do jadra mojej bytosti, preniká múdrosť jej slov. Úžasne zachytáva a opisuje mocné sily, ktoré predurčujú okolnosti našich životov. Táto kniha ponúka každému z nás aj mapu, pomocou ktorej objavíme nové cestičky do budúcnosti, plné života.

S esenciou jej slov vo svojom vnútri som vystúpila na vysoký kopec a čakala som tam na východ slnka. Pokojne som sledovala, ako tma nenápadne ustupuje z údolí zahalených hmlou a ako sa od východných hôr vkráda svetlo svitania. Milujem túto krajinu. Všetko, na čo sa pozriem – obrys osamelého duba vo svetle vychádzajúceho slnka, zlaté steblá trávy ohýbané ranným vetrom, členitý hrebeň hory zarezaný do červenej oblohy – to všetko ma pripútava k zemi. Cítim, ako moje korene vrastajú hlboko do zeme a pripomínajú mi, že som len výhonok prastarých koreňov mojich indiánskych predkov. Zároveň vďaka tomuto pozemskému útočisku môže moja duša vyletieť do neba a pripomenúť mi, že som, ako hovorievali moji predkovia, súčasťou Veľkého tajomstva. Tu duša načúva tomu, čo myseľ nepočuje. Tu som vyzvaná k tomu, aby som nezabúdala na ten ohromný vnútorný svet duše, o ktorom tak veľavravne hovorí Colette.

Väčšina z nás sa celý život snaží dešifrovať zmysel svojho života. Pri jeho hľadaní skúmame naše detstvo, prekážky, ktorým sme museli v živote čeliť, ťažkosti, ktoré sme si museli vytrpieť, i naše víťazstvá. Hľadáme zásady, ktorými by sme sa mohli riadiť, a duchovné systémy, aby nám poradili, ako vymanévrovať z búrok nášho života, aby sme nakoniec pochopili vyšší zmysel toho všetkého. Hľadáme mapu, ktorá nám ukáže cestu a pomôže nám pochopiť našu minulosť, prevedie nás do budúcnosti a umožní nám uvedomiť si, že sme súčasťou väčšieho celku.

Posvätné mapy, ktoré v dávnych dobách ukazovali cestu viacerým generáciám, mali svoj základ v prirodzenom prostredí. Starodávne mýty a príbehy, ktoré umožňovali ľudom pochopiť ich pôvod a porozumieť ich miestu vo veľkom kolobehu života, sa odohrávali vždy na pozadí ozajstného sveta. Avšak tieto cestičky do najhlbších zákutí duše sa stratili a nahradilo ich moderné chaotické tempo života, ktoré ani nenasýti dušu ani neupokojí srdce.

Tak ako mizne prirodzené prostredie okolo nás, vytráca sa zároveň veľká časť našej divokosti. Ako je vtáčí spev prehlušený zvukom dopravy a vôňu kvetov nahradili výfukové plyny, tak postupne mizne aj úrodná pôda pre dušu. So stále sa zväčšujúcou priepasťou medzi človekom a prírodou v nás niečo vymiera. Cítime sa odtrhnutí od okolitého sveta a v srdci a duši máme narastajúci pocit nedostatku. Je čas rozpomenúť sa na to, kto sme a  znovu postaviť most do sveta, ktorý má dušu.

Veľa rokov som brávala ľudí do prírody na cestu hľadania vízie, aby znovu pocítili hlboké spojenie s prírodou. Moji klienti si pri tomto hľadaní vízie napĺňali svoju hlbokú túžbu po živom spojení s horami, stromami, vodami, oblohou a s posvätnosťou života. V tichu prírody počas hľadania zažili splynutie s posvätnými miestami vo svojom vnútri. Tieto zážitky v prírode boli silné a mali hlboký transformačný účinok. Energia prirodzeného sveta výrazne urýchlila hrdinskú cestu k nájdeniu vlastnej autentickosti.

No nie každý má čas a možnosť vydať sa cestou hľadania vízie v prírode. Colette Baron-Reid vás vo svojej pozoruhodnej knihe vezme na cestu vnútorného hľadania vízie, dá vám mystickú mapu, takú jasnú a prenikajúcu do podstaty, ako keď trávime čas v tichosti prírody pod hviezdnou oblohou. Táto kniha je magickým základným kameňom, prostredníctvom ktorého pochopíte tie najvnútornejšie sily hlboko vo vašej podstate. Púšťate sa na hrdinskú cestu objavovania nechcených, zavrhnutých či zranených častí vašej bytosti a následného integrovania týchto aspektov do svojho väčšieho ja.

Colette vám ukáže, ako sa orientovať vo svojich vlastných vnútorných krajinách, počúvať posolstvá pohľadov na krajinu, ktoré v sebe nosíte. Prácou s tisíckami ľudí získala hlbokú múdrosť,  a preto je mimoriadne kvalifikovaná  – možno viac ako ktokoľvek iný na svete – aby vám ukázala cestu … a aby bola vaším duchovným sprievodcom na ceste, ktorú máte pred sebou.

Predhovor

Keď som asi pred 22 rokmi začala vykladať budúcnosť, veľmi rýchlo som si uvedomila, že na to, aby som ľuďom pomohla, nestačí všímať si jednotlivé udalosti ich života samostatne. Videla som významnú zmenu, nové zamestnanie, možno meno milenca – všetky možné udalosti, ktoré ten človek zažil alebo niekedy v budúcnosti zažije. Uvedomovala som si však, že oveľa dôležitejší je  vnútorný proces, ktorý vedie k tomu, že sa dvaja ľudia stretnú a za akých konkrétnych okolností.

Bolo mi jasné, že pre mojich klientov bolo cennejšie a užitočnejšie, ak som dokázala predvídať mapu ich života, a nielen sledovať jednotlivé udalosti. Ak som bola schopná ukázať im, odkiaľ prišli a ako sa dostali tam, kde sú teraz, príbeh ich života dostal väčší zmysel a hĺbku a lepšie dokázali sami sebe porozumieť. Keď som klientom ukázala neviditeľné spojivá medzi osudom a predurčením v zdanlivo spolu nesúvisiacich životných udalostiach, dodalo im to odvahu lepšie sa v živote rozhodovať.

Z tohto dôvodu som začala o sebe rozmýšľať ako o „kartografke osudu“ (kartografia je technika výroby a kreslenia máp). Dalo by sa teda povedať, že som čosi ako umelec tvoriaci „mapu života“. Prostredníctvom svojej intuície objavujem krajinu významných udalostí v živote druhých a neskôr dokresľujem jemnejšie detaily mapy, ktoré odhalia ich emocionálny a existenciálny terén. S týmito informáciami im potom môžem predostrieť pohľad, ktorý – dúfam – zažne nový plamienok, a oni v sebe objavia niečo nové, pochopia niečo, čomu nerozumeli, kým nedostali mapu, podľa ktorej nájdu sami seba.

Keď dám takúto mapu človeku, ktorého život sa snažím prečítať, povie: „Áno. Teraz už rozumiem. Tam som už raz bol, takto som vtedy reagoval, toto som si vzal so sebou na cestu a momentálne som tu! Teraz vidím synchronicitu a svoj podiel na tom všetkom! Môžem vytvárať svoju budúcnosť, nebudem len obeťou vrtochov osudu.“ Pripomína mi to obrovské puzzle s motívom máp, ktoré zabrali celý jedálenský stôl. Skladala som ich kúsok po kúsku, keď som bola malá. Začala som rohmi a postupne som objavovala, ako všetko do seba zapadá.

Termín intuitívne poradenstvo som začala používať na vysvetlenie toho, čo robím, pretože je to niečo viac, ako len veštenie. Vďaka svojim schopnostiam jasnovidky vidím udalosti, mená a miesta, ktoré môj klient navštívil. Toto tvorí základné obrysy alebo názvy základných kapitol v živote mojich klientov. Ako intuitívna poradkyňa sa však pozerám pod povrch vecí, do spletitostí pohnútok, neviditeľných vzorcov, skrytých úmyslov, dedičstva po predkoch, ktoré sa skrývajú za ľudskými príbehmi. Takto sa vykresľuje mapa, takto to všetko ožíva.

* * *

Samozrejme, najprv som sa musela sama zoznámiť so zložitým transformačným procesom vytvárania máp. Musela som najprv nájsť cestu a nádej vo svojom vlastnom príbehu, musela som sa zmeniť a objaviť čaro a zmysel toho všetkého. Predlohou procesu opísaného v tejto knihe bola moja vlastná cesta. Kreslila som aj podľa toho, čo som odpozorovala v príbehoch klientov z 29 krajín za viac ako 22 rokov.

Povedané inými slovami, táto kniha vychádza zo skúseností, a nie z teórie.

Tento materiál pramení aj z mojich vlastných skúseností. Musela som sa vyliečiť z mnohých problémov v mojom vlastnom živote, čo opisujem vo svojej prvej knihe Remembering the Future: The Path to Recovering Intuition. Moja matka prežila holokaust a skrývala pravdu o našej rodine. Vyrastala som s určitými zvláštnymi problémami, ktoré mávajú deti takýchto rodičov, no to som pochopila až vtedy, keď moja mama prestala skrývať mačku vo vreci a povedala nám, že nás vychovávala ako kresťanov, aby sme sa náhodou neocitli v nebezpečenstve… hoci sme v skutočnosti boli Židia. Keď som mala osem rokov, chcela som byť katolíckou mníškou, čo muselo byť pre mamu ťažšie, ako som si v tom čase dokázala predstaviť. Keď sa obzriem späť, povedala by som, že sme boli poriadne zmätení.

Už ako dieťa som mala jasnovidecké schopnosti, ale často toho bolo na mňa priveľa a  nebola som schopná chápať, kde sú zdravé hranice. Moja realita sa rozšírila o tajomstvá, o ktorých som vedieť nemala, alebo som vedela o veciach, ktoré sa zakrátko stanú a aj sa stali. Čas a priestor boli pre mňa iné ako pre ostatných. Okrem spomínaných skutočností tieň na to, aby som vyrastala „normálne“, vrhlo ešte aj podozrenie zo sexuálneho zneužívania opatrovateľom detí. Nehovoriac o tom, že nebolo pre mňa nikdy jednoduché niekam zapadnúť.

Roky v puberte boli ťažké – nebudem nikoho obviňovať, moji rodičia robili, čo mohli. Boli to perfektní, milujúci ľudia so svojimi chybami. Mali vlastné spletité životné príbehy, ovplyvnené ich rodičmi, ktorých príbehy zasa ovplyvnili tie moje.

Moje reakcie na život boli deštruktívne. V štrnástich rokoch som mala bulímiu, v pätnástich som sa prvýkrát opila do nemoty, a to sa postupne stupňovalo až do sebazničujúceho vyčíňania a hanby po znásilnení gangom v devätnástich. Od svojich 19 do 27 rokov som išla z jedného zraňujúceho vzťahu do druhého, pričom promiskuita, sexuálne zneužívanie, násilie a závislosť  od drog a alkoholu boli bežnou súčasťou. Naučila som sa brať traumu ako normálny stav… a ako si pripraviť kokaín. Len vyliečený narkoman vie pochopiť vďačnosť, ktorú dnes cítim za ten demoralizujúci spôsob, akým som dopadla na dno. Zvyknem hovoriť, že som bola na ceste expresným vlakom do pekla, aby som nakoniec zažila ozajstné spirituálne prebudenie.

2. januára 1986 som sa zobudila čistá a triezva – nutkanie piť alkohol a brať drogy záhadne zmizlo – a odvtedy sa to nezmenilo. Počas prvých pár rokov abstinovania som sa pustila do uzdravovacieho Programu 12 krokov a hĺbkovej psychoterapie. Pomaly som sa začala hlásiť k svojej dôstojnosti a sebaúcte a konečne som začala odpúšťať. Odpúšťanie bolo rozhodujúce pre to, aby som sa konečne zbavila vedomia obete, ktoré bolo až dovtedy v mojom živote silným motivačným faktorom.

Liečenie trvalo dosť dlho, ale ja som mala neukojiteľný hlad po spoznávaní a pochopení psychológie liečenia. Veľmi som chcela porozumieť tomu, čo mňa a ostatných s podobnými problémami poháňa, prečo sa dobrým ľuďom dejú zlé veci a ako to, že dobrí ľudia robia zlé veci. Chcela som sa zmeniť, a nie lipnúť na svojich starých predstavách. Začala som ísť za svojím snom živiť sa spevom a písaním piesní.

Kým ja som sa pustila cestou „rockovej hviezdy“, Duch mal so mnou iné plány. Je fakt, že to bolo frustrujúce, ale dnes som nesmierne vďačná za tie šťastné náhody, ktoré ma doviedli tam, kde som. Moja kariéra veštkyne sa začala úplne náhodne, keď som sa popri čakaní na svoj veľký vstup do hudobného biznisu pokúšala zarobiť si na živobytie brigádou – aromaterapeutickými masážami. Keď som sa dotkla klientov, vedela som o nich rôzne veci. Povedala som im, čo vidím, a ako šmahom čarovného prútika zrazu nikto nechcel masáž, ale veštenie. V mojej hudobnej kariére sa mi vôbec nedarilo.

Nechcela som byť veštkyňou, pretože som mala veľký problém s týmto pomenovaním a so stereotypom, ktorý sa s veštectvom spája. (Len nedávno, po 22 rokoch, som postupne prijala toto slovo.) Plus, vôbec sa to nehodilo k mojej vízii abstinujúcej speváčky–pesničkárky, ktorá davu fanúšikov spieva o zmysle života.

Živilo ma to však a bola som hlboko dojatá príbehmi svojich klientov, takže moja kariéra veštkyne (alebo ako som vtedy hovorievala „intuitívnej poradkyne“) odštartovala raketovou rýchlosťou. Sen o tom, že budem spievajúcou senzáciou samozrejme vyprchal, hoci sa mi časom podarilo podpísať zmluvu s EMI Music, s veľkým uznaním kritiky, ale s neveľkým úspechom. Dalo mi to veľa lekcií o pokore.

* * *

Ako jasnovidku ma prirodzene vždy veľmi zaujímalo moderné využitie veštenia – pradávnych jednoduchých foriem hľadania odpovedí v duchovnom svete, ktoré boli bežné pre pôvodných obyvateľov, ale takisto aj komplexné systémy ako I-ťing, škandinávske či keltské runy a tarot.

Aby tieto systémy mohli vyrozprávať príbeh ľudskej skúsenosti, odkazujú sa hlavne na symboly a archetypy. Pri poradenstve sa symbolika, archetypy a metafory používajú odnepamäti ako forma terapeutickej komunikácie. Vytvorila som dva veľmi presné systémy (orákulá), vychádzajúce z prastarých tradícií, založené na symboloch a metaforách, dostupné v podobe kariet alebo v počítačovej forme. Používanie metafory ako nástroja sebaobjavovania je jednou z najdôležitejších súčastí tejto knihy. Čarovná mapa je v podstate metaforou vášho života a zistíte, že všetky územia, spojenci či súperi sú symbolmi vašich najvnútornejších skúseností.

Ďalšia dôležitá súčasť tejto knihy vznikla z práce, ktorú som robila sama na sebe a vďaka ktorej som vyliečila svoje zranené ego. Priekopnícky psychológ Carl Jung nazval nevyliečené ego tieňom. Tieň obsahuje tie časti osobnosti, ktoré odmietame, popierame alebo potláčame. Nemohla som sa stať tou, ktorou som chcela byť, kým som nepomenovala a neprijala tie svoje časti, ktoré zodpovedali mojim zraneniam.

Bolestivá práca sebapoznávania a prijatie týchto mojich aspektov mi boli najväčšími prekážkami, no zároveň mi priniesli najlepšie výsledky. Inšpirovalo ma to k tomu, aby som začala hľadať tieň v životoch klientov, ktorým som čítala z kariet a videla som, ako sa ich vzorce utrpenia opakujú, keď svoj tieň popierajú. Vytváranie reality závisí oveľa viac od toho, čo je neviditeľné a čo duša popiera, ako od stanovenia si pozitívnych cieľov.

Vstúpte do Goblina. Túto postavu som objavila počas jednej riadenej meditácie, pri ktorej som sa mala zoznámiť s duchovnou podobou môjho ega a vidieť ho ako pevnú, celistvú identitu. V meditácii som mala vyzvať svoje „ego“, aby predstúpilo a hovorilo so mnou. Čakala som, že uvidím štíhlu, krásnu, sebavedomú, múdru, trochu egocentrickú princeznú, ale namiesto toho sa zjavil škaredý, zapáchajúci tvor, s hlavou ako zemiak, ktorému kade-tade na tele vyrastali chlpy, grgal a na krku mal zavesenú ceduľu s nápisom TUČNÝ.

Bola som taká zarazená, že som nevedela, ako reagovať, a tak som postupovala podľa pokynov a vyzvala tohto imaginárneho tvora, aby so mnou hovoril. Dostalo sa mi od neho množstvo litánií, urážok a výčitiek, hanby a obviňovania, bolo to zarážajúce. Potom som zbadala svoju obľúbenú ružovú detskú deku a rýchlo som ho do nej zabalila. Išla som si oči vyplakať, keď som si uvedomila, že k tomuto stvoreniu, ktoré reprezentuje moje zranenia, mám mať nejaký vzťah. Tieň mal teraz formu: bol to malý škaredý škriatok.

Keď som uvidela túto spletitú, aktívnu, sebazraňujúcu časť ako unikátnu samostatnú postavu, ktorá je mimo mňa, a teda ma celú netvorí, bolo to také silné ako desať rokov analytickej terapie. O niekoľko rokov ma môj priateľ doviedol k Dialógu hlasov, k procesu vyvinutému psychológmi Halom a Sidrou Stoneovcami, ktorý som potom hlbšie študovala. Povedala som si: „Prečo nespraviť Goblina hlasom zranenia, z ktorého sa zrodil?“ Začala som teda postavu Goblina zaraďovať do svojich seminárov ako základný prvok a ponúkala som aj špeciálny spôsob vedenia, aby sa účastníci dokázali oddeliť od svojich vnútorných kritikov a aby v sebe našli zdravšiu, neutrálnejšiu pozíciu.

Pochopila som, že ak máme každý v sebe postavu, ktorá nás vyzýva na súboj, negatívny hlas, ktorý počúvame, musíme mať aj spojencov a pozitívnejšie stránky, s ktorými sa tiež môžeme rozprávať. To ma viedlo k odhaleniu ďalších postáv s inými črtami. Nie je to nový koncept a moje špecifické postavy vychádzajú z mýtov a rozprávok. Kľúčovou časťou mojich seminárov je rozprávanie príbehov ako nástroj sebaobjavovania. Sami sme si rozprávkami, každý z nás je hrdinom svojej cesty životom. (Prínosná štúdia Josepha Campbella The Hero with a Thousand Faces {česky Tisíc tváří hrdiny, Portál 2000} výrazne prispela ku koncepcii tejto knihy.)

Napokon som vytvorila originálny proces, ktorý je kombináciou častí Dialógu hlasov Hala a Sidry Stoneovcov a techniky aktívneho snívania – účinnej formy vizualizácie, ktorá umožňuje predstavivosti opísať skryté, podvedomé vzorce alebo príbehy, ťažko dostupné vedomej, dedukčne uvažujúcej mysli. Výsledkom bolo vytvorenie In-Vizion® procesu, na ktorom sú založené všetky cvičenia v tejto knihe. V meste Sedona v Arizone som viedla početné semináre a intenzívne víkendové kurzy na túto tému. Bola som svedkom transformácie a posilňujúcej zmeny u takmer všetkých účastníkov.

Z otázky, ktorú som si položila, keď som premýšľala o archetypoch Hrdinskej cesty, vzišla zrejme najdôležitejšia časť tejto knihy. Ak má hrdina tisíc tvárí a ak on (ktorý nás reprezentuje) je na dobrodružnej ceste, neprecestuje vari tisícky miest? Mohli by tieto miesta a prostredia symbolizovať naše vnútro? Aké by to bolo, odvrátiť sa od sústredenia na vlastnú osobu a zmeniť pozíciu vnútorného pozorovateľa smerom von k symbolickým krajinám, ktoré nám rozpovedia príbeh. Keďže sme stratili spojenie s vonkajším prostredím, nebolo by možné nájsť cestu späť tým, že sa spojíme so svojím vnútorným ja ako so živým svetom, v ktorom bývame?

Náboženstvá uctievajúce prírodu a domorodí obyvatelia chápu planétu ako živú vedomú bytosť, s ktorou sme v posvätnom, vzájomne závislom vzťahu, a nie ako guľu z neživých vecí, ktorú môžeme využiť a ovládnuť. K mojej osobnej viere patrí aj uctievanie prírody ako základ spojenia so živým Božským vedomím. Verím, že každý z nás musí kultivovať tento posvätný vzťah k prírodnému svetu, ktorý nás obklopuje a ktorého sme súčasťou. Obnovenie spojenia s prírodou sa môže udiať aj v našom vnútri, keď preskúmame krajinu ukrytú v nás: ako hore, tak dole; ako vonku, tak aj vo vnútri.

A tak sa uzavrie celý kruh magického tvorenia mapy. Ak sa nám podarí preskúmať náš život ako cestu duchovnými miestami namiesto archetypálnych osobností, naša perspektíva sa výrazne zmení. Namiesto toho, aby sme si neustále nastavovali zrkadlo, môžeme hľadať mimo nás, aby sme, paradoxne, našli hlbší zmysel života. A pripomenieme si aj mystické a tajomné kúzlo prostredia.

Vo svojej druhej knihe, Messages from Spirit, som napísala celé state o tom, ako nám prirodzený svet slúži ako intuitívne prepojenie s Božským svetom. Celá príroda oplýva magickými znameniami. Keď si vytvoríme posvätný vzťah ku všetkému živému, môžeme to začať vnímať, vidieť a počuť.

Podobne, keď pocestujeme do Čarovnej mapy, môžeme nájsť svojich vlastných čarodejníkov a múdrosť našich osobných vnútorných krajín. Keď obídeme logiku a rozum a vstúpime do magického sveta intuície a predstavivosti, nájdeme posilňujúce odpovede, ktoré nám poskytnú význam, zmysel a nádej. Proces a koncepty popísané v tejto knihe sú vyskúšané a pravdivé. Jediné, čo musíte urobiť, je vstúpiť do Čarovnej mapy vášho života a nechať kúzlo, nech sa vám samo odhalí… a zároveň odhalí aj vás.

Nech vám táto kniha prinesie múdrosť, pokoj a radosť!

S láskou, Colette

Úvod

Vaša čarovná mapa

Kde sa práve teraz nachádzate? Zatvorte oči a opíšte, kde cítite, že práve ste. Ste na Poli snov a zasievate tam semienka svojho zámeru, pričom sa neviete dočkať, kedy už uvidíte nejaký výsledok? Ste stratení vo vyschnutej púšti, kde vás hojnosť obchádza míľovými krokmi? Putujete Údolím straty?

Táto vnútorná krajina sa vôbec nemusí podobať miestu, kde sa v priestore a čase skutočne nachádzate. Možno sedíte v slnečnej miestnosti s výhľadom na krásny prístav, ale cítite sa uviaznutí v neľútostne drsnej krajine, ktorá existuje vo vašom vnútri. To, v čo veríte, veľmi vplýva na to, na akom mieste sa nájdete, keď sa pozeráte do svojho vnútra.

Myslíte si, že život by mohol byť čímsi viac, ako len tým, na čo ste si privykli, alebo máte množstvo pochybností, lebo neviete, ako začať vytvárať niečo lepšie? Možno si myslíte, že robíte všetko, čo môžete, ale výsledky nespĺňajú vaše očakávania; alebo keď sa pozriete okolo seba na problémy, ktorým čelia ostatní, cítite sa bezmocní zmeniť ich životy na menej stresujúce a bolestivé.

Túžite po naplnení, zmysle života – či dokonca po mágii?

Zrejme ste ochotní usilovne pracovať a robiť všetko potrebné, aby ste sa dostali tam, kam chcete: na to žiarivé miesto na Čarovnej mape, ktoré vám poskytne útočisko, sľubuje hojnosť, harmóniu a pokoj. Avšak už len zbežný pohľad na cestu, ktorá vás doviedla do tohto bodu, vám pripomenie, že cesta nikdy nie je taká predvídateľná alebo kontrolovateľná, ako by ste chceli. Trochu mágie by sa nám všetkým zišlo, však?

Keď v tejto knihe hovorím o mágii, nemám na mysli podvádzanie, ilúzie alebo manipuláciu, ako vo vystúpení kúzelníka. Mám na mysli mágiu ako živý dôkaz záhadnej, inteligentnej a dynamickej podstaty, z ktorej je stvorené, sformované i pretvorené všetko hmotné. Mágia tejto knihy sa vám odhalí do tej miery, do akej máte sami schopnosť ju vnímať, a tiež podľa toho, nakoľko ste ochotní pracovať s predstavivosťou a Duchom.

Magická energia vždy bola, je a bude. Nedá sa intelektuálne pochopiť ani logicky analyzovať, môžete o nej vedieť len v hĺbke srdca a duše, a to prostredníctvom vašej intuície. Táto mágia je tvorivá a životodarná. Nemôžete ju kontrolovať, ale môžete sa  s ňou zblížiť, alebo popri nej plávať ako delfíny, ktoré napodobňujú váš pohyb, keď s vami plávajú v oceáne. Ak ste ochotní vstúpiť do partnerstva s Duchom a necháte rozhorieť plameň svojej Bohom danej intuície, budete ohromení výsledkami. Svoje osobné spojenie s kúzlom nájdete tým, že vystúpite z lineárneho uvažovania ľavou polovicou mozgu a vstúpite do kreatívnej sféry intuície a predstavivosti.

Prečo je „mapa“ metaforická? Reč symbolov vám dovolí dotknúť sa podvedomých vrstiev skúsenosti, ktoré sú často skryté každodennému vedomiu. Vaše presvedčenie a myšlienky určujú, čo vás priťahuje a ako sa v živote prejavíte. Rozlúštiť metaforu môžete len pomocou intuície, lebo len duša, a nie rozum, porozumie ich presnému viacvrstvovému významu. Metaforický jazyk vám umožní pozrieť sa pod povrch vecí a vstúpiť do hlbšej reality.

Vo vnútri každého z nás je psychologická krajina, vytvorená z našich pocitov a myšlienok – keď na nás niekto útočí, obývame Búrkové polia a keď nás zavalia rôzne povinnosti, ponoríme sa do bahna Lepkavého močiara.

Keď sa vás opýtam „Kde ste?“, možno inštinktívne odpoviete: „Stratení!“ alebo „Uväznení na dne hlbokej priepasti,“ „Uviaznutí v blate a ochromený bez pevnej pôdy pod nohami,“ alebo „Putujem vyprahnutou zemou nikoho.“ Tieto obrazy sú oveľa silnejšie, ako len opis vašej životnej situácie. Vyjadrujú intenzitu a hĺbku vašej životnej skúsenosti.

Keď si skutočne uvedomíte svoju vnútornú krajinu, budete si môcť vedome utvárať svoj svet tým, že zmeníte krajinu vo svojom vnútri a nebudete musieť upriamovať pozornosť na vonkajšiu realitu. Keď odoženiete tmavé mračná vo vnútri, zistíte, že váš vnútorný pokoj a pocit bezpečia sa zrazu odrážajú aj vo vonkajšom svete. Aj udalosti vo svojom živote budete vidieť v širších súvislostiach. Vtedy nájdete vo svojom životnom príbehu skutočnú mágiu a zmysel – a odvahu, múdrosť a silu zmysluplne sa rozhodovať.

Máte mapu, ktorá je magická

Na chvíľu si skúste predstaviť, že ste sa narodili s Čarovnou mapou, ktorá vás má sprevádzať od prvého nádychu, až kým neopustíte svoje telo a nenavrátite sa do stavu Ducha. Na tejto mape sú všetky miesta, ktoré môžete pravdepodobne zažiť. Podľa mapy sa môžete orientovať, nájsť cestu, ak ste stratení, naplánovať si smer k vybratému cieľu alebo zaznačiť si cestu domov. Na mape sú zobrazené bojové polia, pokojné miesta, vrchy, na ktoré musíte vystúpiť, oceány, ktoré musíte preplávať, pohyblivý piesok, z ktorého sa musíte vyhrabať a nové územia, ktoré máte objaviť. Sú tam zobrazené možné cieľové stanice a pravdepodobné udalosti.

Táto mapa je úplne iná, ako všetky, ktoré ste doteraz videli. Mapy bývajú dvojrozmerné, papierové, sú ploché a sú na nich nákresy rozloženia krajiny. Nemenia sa, keď sa na ne pozeráte. Keď objavíte nové územie, mapu musíte prekresliť a pridať nové časti a miesta, ktoré boli dovtedy neznáme. Môžete ju držať v ruke, ale nemôžete do nej vstúpiť… Vlastne môžete, ale asi by ste skončili s veľkou dierou v papieri a možno aj s hrčou na čele.

Táto mapa je celkom iná. Je to mnohorozmerná mapa, tvorená myšlienkami, pocitmi, presvedčeniami, spomienkami a zámermi. Je vytvorená z esencie kreativity a fantázie vašej duše.

Vstúpite do Čarovnej mapy a odrazu vás premiestni tam, kde ste sa rozhodli preskúmať terén. Čudujete sa, kde ste? Abrakadabra! Ste uprostred krajiny, objavujete nové veci, ktoré vypovedajú o vašej situácii a ktoré ste nemohli vidieť, keď ste boli pohltení emóciami, lebo vám bránili dívať sa na veci objektívne.

A všimnite si ešte niečo: Čarovná mapa sa automaticky zmení, keď sa zmeníte vy. Nový pohľad a zmena vnímania môžu zmeniť mapu. Jej históriu môžete prepísať.

Na kúzelnej mape sa neustále pohybujete, schopní oslobodiť sa od vlastných obmedzení a kedykoľvek sa ísť pozrieť na iné miesto. Keď nejaké miesto spoznáte, stane sa súčasťou vašej skúsenosti a teda aj súčasťou Čarovnej mapy vášho života. Terén potom už dobre poznáte, preto keď sa niekam vrátite, už sa nebudete cítiť takí dezorientovaní a stratení. Hneď si spomeniete, že vám pomôže kompas a vaši spojenci, ktorí sa objavia.

Vaša vnútorná krajina sa môže zmeniť vo chvíli, keď to čakáte najmenej, ak však zostanete zladení s prostredím, môžete si vypestovať schopnosť cítiť, kedy sa vám začína zem pod nohami meniť. Potom budete inštinktívne vedieť ešte pred tým, ako sa pod vami objaví trhlina alebo sa pošmyknete na lesnom chodníku do rokliny plnej kameňov, že sa máte premiestniť.

Koniec ukážky

Table of Contents

Titul

Tiráž

Věnování

PRÍSTAV Nancy Levin

Predslov Denise Linn

Predhovor

Úvod Vaša čarovná mapa

ČASŤ I ZORIENTUJTE SA NA ČAROVNEJ MAPE VÁŠHO ŽIVOTA

ČASŤ II NAVIGAČNÍ POMOCNÍCI NA ČAROVNEJ MAPE

ČASŤ III ČARO A ZMYSEL TOHTO DOBRODRUŽSTVA

ČASŤ IV AKO PREMENIŤ KÚZLO NA SKUTOČNOSŤ